CELEX: 62019TN0808
Language: bg
Date: 2019-11-25 00:00:00
Title: Дело T-808/19: Жалба, подадена на 25 ноември 2019 г. — Silgan International и Silgan Closures/Комисия

27.1.2020   
            
            
               BG
            
            
               Официален вестник на Европейския съюз
            
            
               C 27/65
            
         
      Жалба, подадена на 25 ноември 2019 г. — Silgan International и Silgan Closures/Комисия
      (Дело T-808/19)
      (2020/C 27/65)
      Език на производството: немски
      
         Страни
      
      
         Жалбоподатели: Silgan International Holdings BV (Амстердам, Нидерландия) и Silgan Closures GmbH (Мюнхен, Германия) (представители: D. Seeliger, H. Wollmann, R. Grafunder, B. Meyring и E. Venot, Rechtsanwälte)
      
         Ответник: Европейска комисия
      
         Искания
      
      Жалбоподателите молят Общия съд:
      
                  —
               
               
                  да отмени Решение C(2019) 8501 final на Комисията от 20 ноември 2019 г. (AT.40522 – Метални опаковки [ex Pandora]) за налагането на задължение за предоставяне на информация, и
               
            
                  —
               
               
                  да осъди Комисията да заплати съдебните разноски на жалбоподателите.
               
            
         Основания и основни доводи
      
      Жалбоподателите изтъкват следните основания в подкрепа на жалбата.
      
                  1.
               
               
                  Първо основание: нарушаване на правото на защита
                  В рамките на първото основание се твърди, че обжалваното решение нарушава основни права на защита, тъй като поставените въпроси се отнасяли предимно до документи и информация, които жалбоподателите са представили преди това на германската Bundeskartellamt (Федерална служба за защита на конкуренцията) в качеството си на основни свидетели във висящо производство пред посочената служба. Комисията е придобила тези документи в рамките на недопустим обмен на информация с Bundeskartellamt, съответно в рамките на проведена въз основа на това последваща проверка.
               
            
                  2.
               
               
                  Второ основание: липса на компетентност на Комисията поради нарушение на принципа на субсидиарност
                  В рамките на второто основание се изтъква, че Комисията не е компетентна да води производството срещу жалбоподателите и да постановява обжалваното решение. С оглед на обстойното разследване от страна на Bundeskartellamt и с оглед на обстоятелството, че националното производство е обявено за решаване, не е ясно по-конкретно защо Bundeskartellamt да е непригодна да проведе докрай разследването по тази преписка и съответно защо Комисията се намира в по-добра позиция да проведе обжалваното действие по разследване.
               
            
                  3.
               
               
                  Трето основание: недостатъчни мотиви
                  В рамките на третото основание се твърди, че мотивите на обжалваното решение са недостатъчни, тъй като то не съдържа никакво обяснение защо с оглед на принципа на субсидиарност Комисията приема, че е компетентна да води разследване срещу жалбоподателите.
               
            
                  4.
               
               
                  Четвърто основание: нарушение на принципа на добра администрация съгласно член 41 от Хартата на основните права на Европейския съюз
                  В рамките на четвъртото основание се изтъква, че Комисията е нарушила принципа на добра администрация и член 41 от Хартата на основните права на Европейския съюз, тъй като обжалваното решение е непропорционално, нарушава оправданите правни очаквания на жалбоподателите и противоречи на принципа на безпристрастност и справедливост.
               
            
                  5.
               
               
                  Пето основание: злоупотреба с власт
                  В рамките на петото основание се твърди, че искането за информация се основава на съображения, които са в противоречие с неговата цел, тъй като с производството по разследване и по-специално с обжалваното решение Комисията в сътрудничество с Bundeskartellamt си поставя за цел да заобиколи предвидените в германското право разпоредби относно налагането на санкции за нарушения на член 101 ДФЕС.